CELEX: 
Language: bg
Date: 2021-05-27 00:00:00
Title: ДЕЛЕГИРАН РЕГЛАМЕНТ (ЕС) .../... НА КОМИСИЯТА за изменение на Регламент (ЕС) 2019/787 на Европейския парламент и на Съвета по отношение на загатванията към официални наименования на спиртни напитки или географски указания за спиртни напитки при описанието, представянето и етикетирането на други спиртни напитки

ОБЯСНИТЕЛЕН МЕМОРАНДУМ
            
            
               1.КОНТЕКСТ НА ДЕЛЕГИРАНИЯ АКТ
            
            
               Понастоящем Регламент (ЕС) 2019/787 не изисква официалното наименование на спиртните напитки, съдържащи загатване за една или повече категории спиртни напитки или географски указания, да се изписва в същото зрително поле като загатването. Настоящият делегиран акт има за цел да определи условията за етикетиране на такива спиртни напитки.
            
            
               При липсата на такова изискване може да не е ясно какво е действителното естество на напитката и етикетирането може да накара потребителите да повярват, че загатването е действителното наименование на спиртната напитка. В някои случаи това може да доведе до злоупотреба с репутацията на спиртна напитка (категория или географско указание), чието официално наименование се загатва, докато в този случай тя вече не отговаря на изискванията за производство, определени за всяка категория спиртни напитки в приложение I към Регламент (ЕС) 2019/787 или съответната продуктова спецификация.
            
            
               2.КОНСУЛТАЦИИ ПРЕДИ ПРИЕМАНЕТО НА АКТА
            
            
               Някои държави членки посочиха пред Комисията, че липсата на разпоредба, с която се изисква посочването на официалното наименование на спиртната напитка в същото зрително поле като загатването за една или повече спиртни напитки, отслабва разпоредбите относно последната.
            
            
               Консултации с участието на експерти от всички 27 държави членки бяха проведени като подготовка за заседанията на експертната група за общата организация на селскостопанските пазари на спиртни напитки, които се проведоха (виртуално) на 13 октомври и 3 декември 2020 г., както и на 9 февруари и 28 април 2021 г. В резултат на този процес на консултации беше постигнат широк консенсус по проекта на делегиран регламент.
            
            
               Беше отчетен консенсус и в рамките на общата обществена консултация, проведена чрез публикуването на проекта на делегиран регламент на онлайн портала „По-добро регулиране“ от 26 март до 23 април 2021 г. Партньорите от СТО бяха уведомени.
            
            
               3.ПРАВНИ ЕЛЕМЕНТИ НА ДЕЛЕГИРАНИЯ АКТ
            
            
               Делегираният акт има за основание член 50, параграф 3 от Регламент (ЕС) 2019/787 и се отнася само до една разпоредба, по отношение на която по силата на посочения параграф Комисията е получила правомощието да изменя същата разпоредба. Делегираният акт следва да се приеме посредством процедурата съгласно член 46 от Регламент (ЕС) 2019/787.
            
            
               Член 1: В този член се предвижда официалното наименование на всяка спиртна напитка, което съдържа загатване към наименованието на категория спиртна напитка или географско указание за спиртни напитки, да се поставя в същото зрително поле като загатването. Целта на разпоредбата е да се избегне подвеждането на потребителите относно съдържанието на получената спиртна напитка. 
            
            
               Член 2: В този член предвижда преходен период, като се дава възможност спиртните напитки, засегнати от настоящия регламент, които са били етикетирани преди 31 декември 2022 г. в съответствие с разпоредбите на Регламент (ЕО) № 110/2008, да продължат да бъдат пускани на пазара, без да е необходимо да бъдат преетикетирани.
            
            
               Член 3: В този член се предвижда едновременното начало на прилагане на изменението, посочено в член 1, и на разпоредбата, за която то се отнася (т.е. член 12, параграф 4 от Регламент (ЕС) 2019/787), които по силата на член 51, параграф 1 от същия регламент ще се прилагат от 25 май 2021 г.
            
            
               ДЕЛЕГИРАН РЕГЛАМЕНТ (ЕС) .../... НА КОМИСИЯТА
            
            
               от 27.5.2021 година
            
            
               за изменение на Регламент (ЕС) 2019/787 на Европейския парламент и на Съвета по отношение на загатванията към официални наименования на спиртни напитки или географски указания за спиртни напитки при описанието, представянето и етикетирането на други спиртни напитки
            
            
               ЕВРОПЕЙСКАТА КОМИСИЯ,
            
            
               като взе предвид Договора за функционирането на Европейския съюз,
            
            
               като взе предвид Регламент (ЕС) 2019/787 на Европейския парламент и на Съвета от 17 април 2019 г. за определението, описанието, представянето и етикетирането на спиртни напитки, за използването на наименованията на спиртните напитки при представянето и етикетирането на други храни, за защитата на географските указания на спиртни напитки, за използването на етилов алкохол и дестилати от земеделски произход в алкохолните напитки и за отмяна на Регламент (ЕО) № 110/2008
                  1
               , и по-специално член 50, параграф 3 от него,
            
         
         
            
               като има предвид, че:
            
            
               (1)В член 12, параграф 4 от Регламент (ЕС) 2019/787 се определят правилата за показване на загатвания към официалното наименование на категории спиртни напитки или географски указания за спиртни напитки при представянето и етикетирането на алкохолни напитки.
            
            
               (2)В член 12, параграф 4 от Регламент (ЕС) 2019/787 не се изисква наименованието на получената алкохолна напитка да се показва в същото зрително поле като загатването. Ако наименованието на алкохолната напитка е поставено в зрително поле, различно от полето на загатването, потребителите обаче могат да бъдат подведени да повярват, че загатването е част от наименованието на алкохолната напитка, особено в случаите, когато получената алкохолна напитка е спиртна напитка.
            
            
               (3)Освен това в някои случаи подобно загатване може неправомерно да се възползва от репутацията на категориите спиртни напитки или географските указания, които при комбинация с други храни, които не се изискват или допускат в производството им, губят своето естество и вече не могат да бъдат етикетирани като такива. Изтъкването на тези наименования на видно място при представянето и етикетирането на спиртната напитка, която съдържа загатване към тях, може на практика да доведе до присвояване на тяхната репутация.
            
            
               (4)В член 7, параграф 1, буква а) от Регламент (ЕС) № 1169/2011 на Европейския парламент и на Съвета
                  2
                се изисква информацията за храните да не бъде заблуждаваща, особено по отношение на тяхното естество и същност. В член 9 от посочения регламент се предвижда предоставянето на задължителната информация за храната, включително наименованието ѝ, а в член 13 от същия регламент се изисква задължителната информация да бъде обозначена на видно място по такъв начин, че да е лесно откриваема, четлива и при необходимост незаличима. 
            
            
               (5)В съответствие с член 9 от Регламент (ЕС) 2019/787 изискванията за представяне и етикетиране, определени в Регламент (ЕС) № 1169/2011, се прилагат за алкохолни напитки, получени от комбинацията на спиртни напитки с други храни. За да се гарантира, че тези изисквания са изпълнени възможно най-добре, особено за спиртни напитки, съдържащи загатване към други спиртни напитки, е уместно да се изисква официалното наименование на получената спиртна напитка да бъде поставено в същото зрително поле като загатването към спиртна напитка. Това следва да се случва всеки път, когато загатването е посочено в описанието, представянето или етикетирането на спиртна напитка. Така ще се предотвратят заблуждаващите практики и ще се гарантира, че потребителите са надлежно информирани за действителното естество на спиртната напитка, получени от комбинацията на спиртни напитки с други храни.
            
            
               (6)Поради това Регламент (ЕС) 2019/787 следва да бъде съответно изменен.
            
            
               (7)Следва да се предвиди преходен период за прилагането на разпоредбите за етикетиране, определени в настоящия регламент, за да се даде възможност спиртните напитки, етикетирани преди 31 декември 2022 г. в съответствие с разпоредбите на Регламент (ЕО) № 110/2008 на Европейския парламент и на Съвета
                  3
               , да продължат да бъдат пускани на пазара, без да се изисква преетикетирането им.
            
            
               (8)В съответствие с член 51, параграф 3 от Регламент (ЕС) 2019/787 и за да се избегне всякаква форма на регулаторен вакуум, настоящият регламент следва да се прилага с обратна сила от 25 май 2021 г.,  
            
            
               ПРИЕ НАСТОЯЩИЯ РЕГЛАМЕНТ:
            
            
               Член 1
            
            
               В член 12 от Регламент (ЕС) 2019/787 параграф 4 се заменя със следното:
            
            
               „4.
                     Посочените в параграфи 2 и 3 загатвания:
            
            
               а)не може да бъдат на същия ред, на който е наименованието на алкохолната напитка;
            
            
               б)се изписват с размер на шрифта, който не е по-голям от половината от размера на шрифта, използван за наименованието на алкохолната напитка, а когато се използват съставни термини — с размер на шрифта, който не е по-голям от половината от размера на шрифта, използван за такива съставни термини в съответствие с член 11, параграф 3, буква в). и
            
            
               в)при загатвания в описанието, представянето и етикетирането на спиртните напитки, винаги се придружават от официалното наименование на спиртната напитка, което се изписва в същото зрително поле като загатването.“.
            
            
               Член 2
            
            
               Спиртните напитки, които не отговарят на изискванията, определени в член 12, параграф 4, буква в) от Регламент (ЕС) 2019/787, изменен с настоящия регламент, но които отговарят на изискванията на Регламент (ЕО) № 110/2008 и са етикетирани преди 31 декември 2022 г., могат да продължат да бъдат пускани на пазара до изчерпване на складовите наличности.
            
            
               Член 3 
            
            
               Настоящият регламент влиза в сила на третия ден след деня на публикуването му в Официален вестник на Европейския съюз.
            
         
         
            
               Той се прилага от 25 май 2021 г.
            
            
               Настоящият регламент е задължителен в своята цялост и се прилага пряко във всички държави членки.
            
            
               Съставено в Брюксел на 27.5.2021 година.
            
            
               
                     За Комисията
               
               
                     Председател
                     Ursula VON DER LEYEN
               
            
         
         
            
                  
                     (1)
                  
                        ОВ L 130, 17.5.2019 г., стр. 1.
               
               
                  
                     (2)
                  
                        Регламент (ЕС) № 1169/2011 на Европейския парламент и на Съвета от 25 октомври 2011 г. за предоставянето на информация за храните на потребителите, за изменение на регламенти (ЕО) № 1924/2006 и (ЕО) № 1925/2006 на Европейския парламент и на Съвета и за отмяна на Директива 87/250/ЕИО на Комисията, Директива 90/496/ЕИО на Съвета, Директива 1999/10/ЕО на Комисията, Директива 2000/13/ЕО на Европейския парламент и на Съвета, директиви 2002/67/ЕО и 2008/5/ЕО на Комисията и на Регламент (ЕО) № 608/2004 на Комисията (ОВ L 304, 22.11.2011 г., стр. 18).
               
               
                  
                     (3)
                  
                        Регламент (ЕО) № 110/2008 на Европейския парламент и на Съвета от 15 януари 2008 г. относно определението, описанието, представянето, етикетирането и защитата на географските указания на спиртните напитки и за отмяна на Регламент (ЕИО) № 1576/89 на Съвета (ОВ L 39, 13.2.2008 г., стр. 16).